“องค์การยาแห่งยุโรป” แนะฉีดวัคซีนต้านโควิด “BA.2” หลังทั่ว EU เริ่มทยอยยกเลิกข้อจำกัด
“องค์การยาแห่งยุโรป” เผยไวรัสโคโรนาชนิดกลายพันธุ์สายพันธุ์ย่อยบีเอ.2 กำลังเพิ่มสูงขึ้นทั่วสหภาพยุโรป ขณะหลายประเทศสมาชิกทยอยยกเลิกข้อจำกัด แนะปชช.รีบฉีดวัคซีน
“องค์การยาแห่งยุโรป” เผยไวรัสโคโรนาชนิดกลายพันธุ์สายพันธุ์ย่อยบีเอ.2 กำลังเพิ่มสูงขึ้นทั่วสหภาพยุโรป ขณะหลายประเทศสมาชิกทยอยยกเลิกข้อจำกัด แนะปชช.รีบฉีดวัคซีน
18 มี.ค. 2565

สำนักข่าวซินหัว รายงานว่า เมื่อวันพฤหัสบดี (17 มี.ค.) องค์การยาแห่งยุโรป (EMA) เปิดเผยว่า จำนวนผู้ป่วยโรคติดเชื้อไวรัสโคโรนาสายพันธุ์ใหม่ (โควิด-19) ชนิดกลายพันธุ์ สายพันธุ์โอไมครอน สายพันธุ์ย่อยบีเอ.2 (BA.2) กำลังเพิ่มสูงขึ้นทั่วสหภาพยุโรป (EU) และสร้างแรงกดดันต่อระบบดูแลสุขภาพ ขณะหลายประเทศสมาชิกทยอยยกเลิกข้อจำกัด
ด้าน มาร์โค คาวาเลอรี หัวหน้าฝ่ายกลยุทธ์ภัยคุกคามสุขภาพเชิงชีวภาพและวัคซีนขององค์การฯ แถลงข่าวว่า อัตราการติดเชื้อกำลังเพิ่มขึ้นอีกครั้งในบางประเทศสมาชิกสหภาพยุโรป โดยส่วนหนึ่งเป็นผลจากการกระจายของเชื้อไวรัสฯ สายพันธุ์โอไมครอน สายพันธุ์ย่อยบีเอ.2 ซึ่งมีแนวโน้มแพร่เชื้อได้สูงกว่าสายพันธุ์อื่นๆ
โดยองค์การฯ เรียกร้องประชาชนที่ยังไม่ได้ฉีดวัคซีนป้องกันโรคโควิด-19 เข้าฉีดวัคซีนโดยเร็วที่สุด โดยปัจจุบันสหภาพยุโรปได้อนุมัติวัคซีนป้องกันโรคโควิด-19 จำนวน 5 รายการแล้ว ซึ่งใช้เทคโนโลยีแตกต่างกัน
“ปัจจุบันไม่มีหลักฐานชี้ว่าการตอบสนองทางภูมิคุ้มกันหลังฉีดวัคซีนต่อสายพันธุ์ย่อยบีเอ.2 แตกต่างอย่างมีนัยสำคัญ โดยวัคซีนยังคงช่วยป้องกันการรักษาตัวในโรงพยาบาลและการเสียชีวิตในระดับสูงได้” คาวาเลอรี ระบุ
อนึ่ง วัคซีนป้องกันโรคโควิด-19 ที่องค์การฯ อนุมัติให้วางจำหน่ายในตลาดแบบมีเงื่อนไข ประกอบด้วยวัคซีนที่ผลิตโดยไฟเซอร์/ไบออนเทค โมเดอร์นา แอสตราเซเนกา แจนเซน และโนวาแวกซ์
ที่มา : ซินหัว